អង្គការ​ Interpol ចង់​ចាប់​លោក​ Ghosn អតីត​ប្រធាន​ប្រតិបត្តិ​​ក្រុមហ៊ុន​ផលិត​ឡាន​ដែល​រត់​គេចខ្លួន
កាល​ពី​ខែ​វិច្ឆិកា​ឆ្នាំ២០១៨​ អាជ្ញាធរ​បាន​ចាប់ខ្លួន​លោក Ghosn។ ​អាជ្ញាធរ​បាន​ចោទ​ប្រកាន់​លោក​ថា​បាន​រាយការណ៍​បន្ទាប​ប្រាក់ចំណូល​របស់​លោក​និង​បាន​គៃ​បន្លំ​ប្រាក់​ក្រុមហ៊ុន​ Nissan ប្រាំ​លាន​ដុល្លារ។​
វ៉ាស៊ីនតោន — អង្គការ Interpol បានសុំជាផ្លូវការឱ្យអាជ្ញាធរនៃប្រទេសលីបង់ចាប់ខ្លួនជនរត់គេចខ្លួនម្នាក់គឺលោក Carlos Ghosn ដែលជាអតីតប្រធានប្រតិបត្តិនៃក្រុមហ៊ុនផលិតរថយន្តមួយ បន្ទាប់ពីរូបលោកបានរត់គេចខ្លួនចេញពីប្រទេសជប៉ុនដែលនៅទីនោះលោករង់ចាំការកាត់ក្តីអំពីការប្រព្រឹត្តមិនត្រឹមត្រូវខាងហិរញ្ញវត្ថុ។អាជ្ញាធរបានចោទប្រកាន់លោក Ghosn ថា បានគៃបន្លំប្រាក់របស់ក្រុមហ៊ុនដាក់ក្នុងហោប៉ៅលោកផ្ទាល់។ លោក Carlos Ghosn រត់គេចខ្លួនពីយុត្តិធម៌ដែល Interpol និងប្រទេសជប៉ុនរកចាប់ខ្លួនរស់នៅក្នុងផ្ទះមួយនៅប្រទេសលីបង់។ លោក Albert Serhan រដ្ឋមន្ត្រីក្រសួងយុត្តិធម៌នៃប្រទេសលីបង់និយាយថា៖ «យើងមិនឃើញមានការរំលោភខាងផ្លូវច្បាប់ណាមួយទេ។ គាត់បានចូលឆ្លងកាត់ព្រំដែនដូចជនជាតិលីបង់ឯទៀតៗដែរ ដោយមានលិខិតឆ្លងដែនត្រឹមត្រូវតាមច្បាប់ » ។ លោក Carlos Ghosn ជាបុរសម្នាក់មានលិខិតឆ្លងដែនច្រើន។ លោកជាអតីតប្រធានប្រតិបត្តិនៃក្រុមហ៊ុនផលិតរថយន្តម៉ាក Nissan ម៉ាក Mitsubishi និងម៉ាក Renault។ ក៏ប៉ុន្តែកាលពីខែវិច្ឆិកាឆ្នាំ២០១៨ អាជ្ញាធរបានចាប់ខ្លួនលោក Ghosn។ អាជ្ញាធរបានចោទប្រកាន់លោកថាបានរាយការណ៍បន្ទាបប្រាក់ចំណូលរបស់លោកនិងបានគៃបន្លំប្រាក់ក្រុមហ៊ុន Nissan ប្រាំលានដុល្លារ។ ដោយមានការបង់ប្រាក់ធានានៅក្រៅឃុំនិងរង់ចាំការកាត់ក្តី លោក Ghosn បានរត់គេចខ្លួនទៅកាន់ប្រទេសលីបង់ដែលជាប្រទេសកំណើតរបស់លោក។ ប្រទេសទាំងពីរនេះគ្មានសន្ធិសញ្ញាបត្យាប័នទេ។ លោក Stephen Givens ដែលជាមេធាវីនិងជាអ្នកវិភាគខាងក្រុមហ៊ុន និយាយថា៖ «ការណ៍នេះនឹងចប់ក្នុងស្ថានភាពគាំងដំណើរមួយដែលលោក Ghosn នឹងឋិតនៅក្នុងប្រទេសលីបង់រហូតដល់ពេលលោកស្លាប់។ ការរកឃើញរបស់យើងដែលជាភស្តុតាងដែលត្រូវដាក់បង្ហាញក្នុងការកាត់ក្តីនេះនឹងក្លាយជាការអសារឥតការ »។ នៅល្ងាចមុនថ្ងៃចូលឆ្នាំថ្មី លោក Ghosn បានពន្យល់អំពីហេតុអ្វីបានជាលោករំលោភលើការឋិតនៅក្រៅឃុំ។ លោក Ghosn និយាយថា៖ «នេះជាការលបប្រព្រឹត្តអំពើអាក្រក់មួយ។ នេះជាការរួមគំនិតប្រព្រឹត្តអំពើទុច្ចរិត។ នេះជាការចាក់ពីក្រោយខ្នង។នេះជាអ្វីដែលយើងកំពុងនិយាយ »។ លោក Ghosn និយាយថា លោកមិនបានគេចវេសពីយុត្តិធ៌មទេ ក៏ប៉ុន្តែបានជៀសវាងពី «អំពើអយុត្តិធ៌មនិងការធ្វើទុក្ខបុកម្នេញខាងនយោបាយ »។ ដូច្នេះលោកបានរត់គេចខ្លួនតាមអាកាសយានដ្ឋាន Ataturk នៅក្នុងទីក្រុង Istanbul ប្រទេស Turquie។ អាជ្ញាធរនៅទីនោះបានឃាត់ខ្លួនមនុស្ស៧នាក់ដែលបានត្រូវយល់ថា បានជួយលោក Ghosn ឱ្យធ្វើដំណើរទៅកាន់ក្រុង Beirut តាមយន្តហោះឯកជនមួយគ្រឿង។ កាលពីថ្ងៃព្រហស្បតិ៍ ទី២៦ ខែធ្នូ ឆ្នាំ២០១៩ អាជ្ញាធរលីបង់បានបញ្ជាក់ថាពួកគេបានទទួលអ្វីដែល Interpol ហៅថា«សេចក្ដីប្រកាសពណ៌ក្រហម »ដែលជាការស្នើសុំដល់អាជ្ញាធរពង្រឹងច្បាប់ក្នុងមូលដ្ឋានឱ្យចាប់ខ្លួនអ្នករត់គេចខ្លួនដែលគេរកចាប់។ លោក Albert Serhan ដែលជារដ្ឋមន្ត្រីក្រសួងយុត្តិធម៌លីបង់និយាយថា៖ «មិនមែនជាការសម្ងាត់ទេ ដែលលោក Ghosn រស់នៅក្នុងប្រទេសលីបង់។យើងគឺជារដ្ឋមួយដែលគោរពគោលការណ៍ច្បាប់។ យើងជានីតិរដ្ឋហើយដូច្នេះនឹងមានការចាត់វិធានការទាំងអស់តាមច្បាប់នៃប្រទេសលីបង់ »។ អនាគតនៃករណីនេះនៅតែមិនច្បាស់លាស់។ លោក Ghosn មានសញ្ជាតិនិងកាន់លិខិតឆ្លងដែននៃប្រទេសលីបង់ ប្រទេសបារាំង និងប្រទេស Bresil។ ប្រទេសបារាំងបាននិយាយរួចស្រេចហើយថាខ្លួននឹងមិនធ្វើបត្យាប័នពលរដ្ឋខ្លួនឡើយ៕